Broj: 711-I-488-P-123/22-02-19

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Marije Lovrić,** **direktorice trgovačkog društva BICRO BIOCENTAR d.o.o., za davanjem očitovanja Povjerenstva,** na 160. sjednici održanoj dana 17. veljače 2022.g. daje sljedeće

**OČITOVANJE**

**Direktorica trgovačkog društva BICRO BIOCENTAR d.o.o. ne smatra se obveznicom ZSSI-a u smislu članka 3. stavka 1. podstavka 39. ZSSI-a.**

Obrazloženje

Zahtjev za davanjem očitovanja Povjerenstva podnijela je Marija Lovrić, direktorica trgovačkog društva BIRO BIOCENTAR d.o.o. U Povjerenstvu je zahtjev zaprimljen 16. veljače 2022. pod poslovnim brojem: 711-U-2943-P-123/22-01-4, povodom kojeg se vodi predmet broj: P-123/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska zakonski obveznici.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu podnositeljica navodi da obavlja funkciju direktorice društva BICRO BIOCENTAR d.o.o. čiji je većinski vlasnik agencija Hamag-Bicro (60%) koja je osnovana temeljem Zakona o poticanju malog poduzetništva te stoga podnositeljica postavlja upit smatra li se BIRO BIOCENTAR d.o.o., odnosno agencija Hamag-Bicro trgovačkim društvom u kojem većinski udio ima Republika Hrvatska te posljedično je li podnositeljica obveznik ZSSI-a.

Člankom 12. Zakona o poticanju malog poduzetništva („Narodne novine“, broj 29/02, 63/07, 53/12, 56/13, 121/16) propisano je da se za poticanje razvoja malog gospodarstva osniva Hrvatska agencija za malo gospodarstvo i investicije koja je pravna osoba koja se upisuje u sudski registar. Stavkom 3. i 4. propisano je da agencija posluje pod nazivom: »Hrvatska agencija za malo gospodarstvo i investicije«, a da je skraćen naziv agencije HAMAG INVEST. Stavkom 8. istoga članka propisano je da se na pitanja koja nisu drukčije uređena ovim Zakonom primjenjuju odredbe propisa koji se odnose na društvo s ograničenom odgovornošću.

Člankom 17. Zakona o poticanju malog poduzetništva propisano je da danom upisa pripajanja u sudski registar, Hrvatska agencija za malo gospodarstvo i investicije mijenja naziv u Hrvatska agencija za malo gospodarstvo, inovacije i investicije, a skraćeni naziv Agencije HAMAG INVEST mijenja se u HAMAG-BICRO.

Uvidom u sudski registar Trgovačkog suda u Zagrebu utvrđeno je da je pod brojem MBS: 080766776 upisano trgovačko društvo BICRO BIOCENTAR d.o.o. čiji su osnivači Sveučilište u Zagrebu, Grad Zagreb te Hrvatska agencija za malo gospodarstvo, inovacije i investicije (u daljnjem tekstu HAMAG-BICRO). Kao osoba ovlaštena za zastupanje upisana je Marija Lovrić koja društvo zastupa pojedinačno i samostalno od 27. veljače 2020.g.

Uvidom u sudski registar Trgovačkog suda u Zagrebu, pod brojem MBS: 080449625 utvrđeno je da je upisana Hrvatska agencija za malo gospodarstvo, inovacije i investicije, a pod rubrikom „Pravni oblik“ navedeno je da se radi o drugoj osobi za koju je upis propisan zakonom.

Slijedom navedenog, Povjerenstvo ističe kako se agencija HAMAG-BICRO ne smatra trgovačkim društvom.

Posljedično tome niti trgovačko društvo BICRO BIOCENTAR d.o.o. ne može se smatrati trgovačkim društvom koje je u većinskom vlasništvu trgovačkog društva u kojem Republika Hrvatska ima većinske udjele.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana